A Bizottság határozata
(2002. március 25.)
a juh- és kecskefélékhez tartozó háziállatok harmadik országokból történő behozatalának állat-egészségügyi feltételeiről és a szükséges állatorvosi bizonyítványokról szóló 93/198/EGK határozat, valamint a juh- és kecskefélék Közösségen belüli kereskedelmére irányadó állat-egészségügyi feltételekről szóló 91/68/EGK tanácsi irányelv E. mellékletének módosításáról
(az értesítés a C(2002) 1178. számú dokumentummal történt)
(EGT vonatkozású szöveg)
(2002/261/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 1452/2001/EK rendelettel [1] módosított, a szarvasmarha-, juh- és kecskefélék, valamint a sertések, a friss hús és a húsipari termékek harmadik országból történő behozatalára vonatkozó egészségügyi és állat-egészségügyi vizsgálatok problémáiról szóló, 1972. december 12-i 72/462/EGK tanácsi irányelvre [2] és különösen annak 8. és 11. cikkére,
tekintettel a legutóbb a 2001/10/EK tanácsi irányelvvel [3] módosított, a juh- és kecskefélék Közösségen belüli kereskedelmére irányadó állat-egészségügyi feltételekről szóló 91/68/EGK tanácsi irányelvre [4] és különösen annak 14. cikkére,
mivel:
(1) A legutóbb a 97/231/EK határozattal [5] módosított 93/198/EGK bizottsági határozat [6] megállapítja a juh- és kecskefélékhez tartozó háziállatok behozatalának állat-egészségügyi feltételeit és a szükséges állatorvosi bizonyítványokat.
(2) A legutóbb az 1326/2001/EK bizottsági rendelettel [7] módosított, az egyes fertőző szivacsos agyvelőbántalmak megelőzésére, az ellenük való védekezésre és a felszámolásukra vonatkozó szabályok megállapításáról szóló, 2001. május 22-i 999/2001/EK európai parlamenti és a tanácsi rendelet [8] előírja, hogy a harmadik országból behozni kívánt, tenyésztésre szánt juh- és kecskeféléknek a Közösségen belül előírt feltételekhez hasonló feltételeknek kell megfelelniük.
(3) Ezért a tenyészjuhok és -kecskék Közösségen belüli kereskedelmére, valamint harmadik országokból történő behozatalára vonatkozó egészségügyi bizonyítványokban megállapított feltételeket úgy kell módosítani, hogy azok megfeleljenek ezen új közösségi követelményeknek.
(4) Célszerű a juhok és kecskék valamennyi kategóriájának behozatalára vonatkozó bizonyítványokat naprakésszé tenni és összehangolni a más fajokra megállapított követelményekkel.
(5) A 91/68/EGK tanácsi irányelv és a 93/198/EGK határozat mellékleteit ennek megfelelően módosítani kell.
(6) Az e határozatban előírt intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 93/198/EGK határozat I. mellékletének 1. a) és 1. b) része, valamint II. mellékletének 1. a) és 1. b) része helyébe e határozat I. mellékletének megfelelő részei lépnek.
2. cikk
A 91/68/EGK irányelv E. mellékletében foglalt III. minta helyébe e határozat II. melléklete lép.
3. cikk
Ez a határozat az Európai Közösségek Hivatalos Lapjában való kihirdetését követő 30. napon lép hatályba.
4. cikk
Ennek a határozatnak a tagállamok a címzettjei.
Kelt Brüsszelben, 2002. március 25-én.